Die inkrimping in die ekonomie sal van 2018 die vierde jaar maak waarin Suid-Afrikaners op ’n per capita-grondslag armer word, en sal gou ’n wrang eggo vind in afleggings, meer mense op maatskaplike toelaes, laer beleggingsvlakke en laer verhogings vir dié wat wel werk.
Lucie Villa, ’n visepresident van Moody’s, sê die bykomende druk op die fiskale en monetêre uitdagings is negatief vir ’n kredietgradering. Moody’s het sy reële groeiverwagting afwaarts aangepas tot tussen 0,7% en 1%.
Die regering het ná sy kabinetsvergadering die afgelope week bevestig hy bly verbind tot fiskale volhoubaarheid en gesê ’n hersiene fiskale raamwerk sal in die MTBR uiteengesit word.